CELEX: 62018TN0376
Language: hu
Date: 2018-06-14 00:00:00
Title: T-376/18. sz. ügy: 2018. június 14-én benyújtott kereset – Front Polisario kontra Tanács

10.9.2018   
            
            
               HU
            
            
               Az Európai Unió Hivatalos Lapja
            
            
               C 319/16
            
         
      2018. június 14-én benyújtott kereset – Front Polisario kontra Tanács
      (T-376/18. sz. ügy)
      (2018/C 319/20)
      Az eljárás nyelve: francia
      
         Felek
      
      
         Felperes: Front populaire pour la libération de la Saguia el-Hamra et Rio de oro (Front Polisario) (képviselő: G. Devers ügyvéd)
      
         Alperes: az Európai Unió Tanácsa
      
         Kérelmek
      
      A felperes azt kéri, hogy a Törvényszék:
      
                  —
               
               
                  nyilvánítsa a keresetét elfogadhatónak;
               
            
                  —
               
               
                  semmisítse meg a megtámadott határozatot;
               
            
                  —
               
               
                  a Tanácsot kötelezze a költségek viselésére.
               
            
         Jogalapok és fontosabb érvek
      
      A Marokkói Királysággal létrejött fenntartható halászati partnerségi megállapodás módosítására és az ahhoz csatolt jegyzőkönyv megkötésére irányuló tárgyalásoknak az Európai Unió nevében történő megkezdésére a Bizottságnak adandó felhatalmazásról szóló, 2018. április 16-i tanácsi határozattal (az Európai Unió Hivatalos Lapjában közzé nem tett határozat) szembeni keresete alátámasztása érdekében a felperes tíz jogalapra hivatkozik.
      
                  1.
               
               
                  Az első jogalap azon alapul, hogy a Tanács a megtámadott határozat elfogadására nem rendelkezik hatáskörrel, amennyiben az Európai Unió és a Marokkói Királyság nem rendelkezik hatáskörrel nemzetközi megállapodások tárgyalására – beleértve a Nyugat-Szaharára vonatkozó megállapodásokat – a Front Polisario által képviselt, e területen élő lakosság helyett.
               
            
                  2.
               
               
                  A második jogalap azon alapul, hogy a Tanács elmulasztotta a jelen ügy összes releváns körülményének megvizsgálásával kapcsolatos kötelezettségét, mivel a megtámadott határozat elfogadásakor nem vette figyelembe a Bíróságnak a Nyugat-Szahara kérdésével kapcsolatos ítélkezési gyakorlatát.
               
            
                  3.
               
               
                  A harmadik jogalap azon alapul, hogy a Tanács elmulasztotta az alapvető jogok és a nemzetközi humanitárius jog tiszteletben tartása kérdésének megvizsgálásával kapcsolatos kötelezettségét, mivel a megtámadott határozatból kitűnik, hogy a Tanács nem vetette fel az emberi jogok és a nemzetközi humanitárius jog tiszteletben tartásának kérdését.
               
            
                  4.
               
               
                  A negyedik jogalap a védelemhez való jog megsértésén alapul, amennyiben a Tanács nem kezdeményezett megbeszélést a megtámadott határozat elfogadását megelőzően a nyugat-szaharai lakosságot kizárólagosan képviselő Front Polisarióval.
               
            
                  5.
               
               
                  Az ötödik jogalap azon alapul, hogy a Tanács megsértette a Bíróság ítéleteinek végrehajtására vonatkozó kötelezettségét, amennyiben a megtámadott határozat nem vette figyelembe a Bíróság C-104/16. P. sz. ügyben és C-266/16. sz. ügyben hozott ítéletének indokolását.
               
            
                  6.
               
               
                  A hatodik jogalap az Unió nemzetközi színtéren való fellépését irányító alapvető elvek és értékek megsértésén alapul, amennyiben egyrészt a határozat tagadja a nyugat-szaharai lakosság létezését, mivel e lakosságot az „érintett népek” kifejezéssel helyettesíti, másrészt felhatalmazást ad a tárgyalások megkezdésére a Marokkói Királysággal a Nyugat-Szaharával kapcsolatos annexiós politikája keretében, valamint az alapvető jogok rendszeres megsértésére, amelyet e politika fenntartása von maga után.
               
            
                  7.
               
               
                  A hetedik jogalap az önrendelkezés jogának a megsértésén alapul, amennyiben egyrészt a határozat tagadja az önrendelkezés joga kapcsán a nyugat-szaharai lakosság létezését, valamint véget vet e lakosság nemzeti egységének, másrészt pedig felhatalmazást ad a tárgyalások megkezdésére a Marokkói Királysággal, és ezzel megsérti Nyugat-Szahara elkülönült és eltérő jogállását, valamint e lakosságnak az említett területen a természeti erőforrásai feletti állandó szuverenitását.
               
            
                  8.
               
               
                  A nyolcadik jogalap a szerződések relatív hatálya elvének a megsértésén alapul, amennyiben a megtámadott határozat tagadja a Front Polisario által képviselt nyugat-szaharai lakosságnak az EU-Marokkó kapcsolatokkal összefüggésben a harmadik félként fennálló minőségét.
               
            
                  9.
               
               
                  A kilencedik jogalap a nemzetközi humanitárius jog és a nemzetközi büntetőjog megsértésén alapul, amennyiben egyrészt a tárgyalásokat, amelyekre a megtámadott határozat adott felhatalmazást, a Marokkói Királyságnak a Nyugat-Szaharával kapcsolatos annexiós politikája keretében folytatták, másrészt az említett határozat az „érintett népek” kifejezés használatával támogatja a marokkói telepeseknek a megszállt sahrawi területre való jogellenes áthelyezését.
               
            
                  10.
               
               
                  A tizedik jogalap az Unió általi el nem ismerés kötelezettségének a megsértésén alapul, amennyiben a határozat azzal, hogy felhatalmazást ad a Nyugat-Szaharával kapcsolatos tárgyalásoknak a Marokkói Királysággal való megkezdésére, jóváhagyja a marokkói megszálló erők által a nyugat-szaharai lakossággal szemben elkövetett súlyos nemzetközi jogi jogsértéseket.